Diari Oficial de la Generalitat Valenciana


Sumari del DOGV 4868, del 22-10-2004 (2004/10835)

RESOLUCIÓ de 15 d'octubre de 2004, del Rectorat de la Universitat Jaume I, per la qual es convoca una oferta pública per a la selecció d'un tècnic superior d'investigació d'aquest organisme, amb contracte laboral temporal per obra o servei. (Projecte d'investigació «Analítics de matèries primeres (roques i minerals industrials), i de seguiment d'impactes ambientals» 04I113).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4868

Data del DOGV
:   22-10-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/10173


Data del document
:   15-10-2004

Organisme emissor
:   Universitat Jaume I de Castelló

Tipus de document
:   Resolució

Descriptors 

:   * universitat
    * concurs administratiu
    * geologia

RESOLUCIÓ de 15 d'octubre de 2004, del Rectorat de la Universitat Jaume I, per la qual es convoca una oferta pública per a la selecció d'un tècnic superior d'investigació d'aquest organisme, amb contracte laboral temporal per obra o servei. (Projecte d'investigació «Analítics de matèries primeres (roques i minerals industrials), i de seguiment d'impactes ambientals» 04I113). [2004/Q10603]
  
D'acord amb el que preveu l'article 17.2 del II Conveni Col·lectiu del personal laboral de les universitats públiques de la Comunitat Valenciana, aquest Rectorat de la Universitat Jaume I, fent ús de les competències que li confereix la legislació vigent, convoca una oferta pública d'un tècnic superior d'investigació d'acord amb les següents bases:
  
Primera. Denominació del lloc de treball
  
Tècnic o tècnica superior d'investigació.
  
Segona. Retribució íntegra mensual
  
La retribució íntegra mensual, inclosa la part proporcional de les pagues extres, serà de 1.250,84 euros en concepte de sou base.
  
Tercera. Objecte i període
  
Col·laborar en la realització del projecte d'investigació: «Analítics de matèries primeres (roques i minerals industrials), i de seguiment d'impactes ambientals». Les tasques consistiran a realitzar treballs propis de l'àrea de Cristal·lografia i Mineralogia, desenvolupar projectes de geologia de camp, cartografia geològica i anàlisi química i mineralògica de mostres petrològiques i mineralògiques.
  
La duració prevista d'aquest contracte (1 any) estarà vinculada a la duració del projecte i la disponibilitat pressupostària.
  
S'establix un període de prova segons el que disposa l'article 16 del II Conveni Col·lectiu del PAS laboral de les universitats públiques de la Comunitat Valenciana.
  
Quarta. Jornada de treball
  
A temps complet.
  
Cinquena. Requisits dels aspirants
  
- Ser espanyol o espanyola o nacional d'un estat membre de la Unió Europea o nacional d'aquells estats a què, en virtut de tractats internacionals realitzats per la Comunitat Europea i ratificats per Espanya, siga d'aplicació la lliure circulació de treballadors, en els termes en què aquesta es troba definida en el Tractat Constitutiu de la Comunitat Europea.
  
- Tindre complits 18 anys i no haver arribat a l'edat de jubilació.
  
- Estar en possessió del títol de llicenciat o llicenciada en Geologia, o equivalent. En el cas de titulacions obtingudes a l'estranger, caldrà estar en possessió de la credencial que n'acredite l'homologació.
  
- No patir malaltia ni estar afectat per limitació física o psíquica que siga incompatible amb l'exercici de les corresponents funcions.
  
- No haver sigut separat mitjançant expedient disciplinari del servei de qualsevol de les administracions públiques, ni trobar-se inhabilitat per a l'exercici de les funcions públiques. Els aspirants la nacionalitat dels quals no siga l'espanyola hauran d'acreditar, igualment, no estar sotmesos a sanció disciplinària o condemna penal que impedisca, al seu estat, l'accés a la funció pública.
  
Aquests requisits hauran de posseir-se el dia de la finalització del termini de presentació de sol·licituds, i mantindre's fins al moment de la signatura del contracte de treball.
  
Si en qualsevol moment posterior a l'aprovació de la llista d'admesos/exclosos, fins i tot una vegada finalitzat el procés selectiu, s'advertira inexactitud o falsedat en les sol·licituds o en la documentació aportada pel personal aspirant, aquesta es considerarà defecte irreparable i es resoldrà amb la seua exclusió en el procediment.
  
Sisena. Mèrits preferents
  
- Coneixements de Petrologia, Estratigrafia, Sedimentologia i Mineralogia.
  
- Coneixements en Cartografia Geològica.
  
- Coneixements de la Geologia de la Cadena Ibèrica.
  
- Coneixements en tècniques de determinació química i mineralògica: DRX, FRX, Microscòpia Electrònica, Calcimetria, Granulometria.
  
- Coneixements en Paleontologia del Cretaci.
  
- Participació en campanyes de prospecció geològica de la cadena Ibèrica (Petrologia i Paleontologia).
  
- Participació en projectes d'investigació geològica a la província de Castelló.
  
- Participació en projectes d'estudi d'impacte ambiental al sistema Ibèric.
  
- Participació en projectes de roques i minerals industrials al sistema Ibèric.
  
- Coneixements d'informàtica i programes de geologia: Freehand, Microstation, Rockworks, Agis, Gencom, etc.
  
- Coneixements de valencià, anglés i francés.
  
- Permís de conduir.
  
Setena. Sistema selectiu de la plaça
  
Per part de la comissió encarregada de resoldre aquesta selecció, es valoraran els currículums dels aspirants d'acord amb el barem que figura en l'annex II. La comissió podrà, si ho considera oportú, realitzar una prova i/o entrevistar els aspirants. En el supòsit de fer la prova, aquesta serà eliminatòria i podrà ser teòrica i/o pràctica; es puntuarà de 0 a 20 punts i caldrà obtenir un mínim de 10 punts per a superar-la.
  
Els mèrits al·legats al currículum que no s'hagen justificat documentalment en el termini de presentació d'instàncies, no seran tinguts en compte en la resolució del concurs.
  
La comissió avaluadora podrà declarar desert el procediment de selecció en cas que valorats els mèrits i, si escau, realitzada la prova i l'entrevista, el perfil dels candidats no s'ajuste, en la seua totalitat, a les necessitats del projecte.
  
Huitena. Comissió avaluadora
  
La comissió avaluadora tindrà l'estructura que figura en l'annex III d'aquesta convocatòria.
  
Els membres de la comissió hauran d'abstindre's d'intervindre quan coincidisca en ells alguna circumstància de les previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú.
  
El president podrà sol·licitar als membres de la comissió una declaració expressa de no trobar-se en cap de les circumstàncies previstes en els articles esmentats.
  
La comissió resoldrà tots els dubtes que puguen sorgir de l'aplicació d'aquestes normes, així com els que puguen produir-se dels casos no previstos.
  
El procediment d'actuació de la comissió s'ajustarà en tot moment al que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Per a qualsevol aclariment sobre la convocatòria, les persones interessades podran dirigir-se al professor Teofilo Sanfeliu Montolio (telèfon 670 36 04 50; email: hmfahogc@rvl.tws.oj).
  
Novena. Presentació d'instàncies
  
Les sol·licituds, formalitzades d'acord amb el model que s'adjunta en l'annex I, juntament amb el currículum i els documents que acrediten els mèrits al·legats, s'hauran de presentar al Registre General de la Universitat Jaume I o per qualsevol dels procediments establits en l'article 38 de la Llei 30/1992, de 26 de novembre, en el termini de 10 dies naturals a partir del dia següent a la publicació en el Diari Oficial de la Generalitat Valenciana.
  
A la sol·licitud s'afegirà la següent documentació:
  
a) Una fotocòpia del document nacional d'identitat.
  
b) Currículum, amb els mèrits justificats documentalment.
  
A l'apartat «Codi» de la sol·licitud haurà de figurar el número: 9232.
  
Les instàncies presentades a les oficines de correus hauran de complir amb el procediment establit en l'article 205.3 del Reglament dels Serveis de Correus: les instàncies es presentaran en sobre obert perquè l'empleat estampe el segell de dates en la part superior esquerra, i haurà de figurar amb claredat el nom de l'oficina i la data.
  
No serà necessària la compulsa dels documents que en presenten fotocopiats, serà suficient la declaració jurada de l'interessat sobre l'autenticitat d'aquests documents, així com les dades que figuren a la instància, sense perjuí que en qualsevol moment la comissió o la universitat puga requerir als aspirants perquè acrediten la veracitat de les circumstàncies i documents aportats, que hagen sigut objecte de valoració.
  
Els aspirants que no posseïsquen la nacionalitat espanyola i tinguen dret a participar hauran de presentar fotocòpia del document que n'acredite la nacionalitat i, si escau, els documents que acrediten el vincle de parentiu i el fet de viure a càrrec del nacional d'un altre estat amb què tinguen aquest vincle. Així mateix, hauran de presentar declaració jurada o promesa d'aquest que no està separat de dret del seu cònjuge i, si escau, del fet que l'aspirant viu o està al seu càrrec.
  
Deu. Llista d'admesos i resultat de la selecció
  
Finalitzat el termini per a presentar instàncies, el rector dictarà una resolució per la qual s'aprovarà la llista d'admesos i exclosos en aquest procés selectiu, així com la composició de la comissió avaluadora encarregat de jutjar-lo.
  
Els successius anuncis relacionats amb aquesta convocatòria, els acords de la comissió avaluadora i el resultat d'aquest procés de selecció es publicaran al tauler d'anuncis del Servei de Recursos Humans, que es troba a la segona planta de l'edifici Rectorat i Serveis Centrals, campus del Riu Sec de la Universitat Jaume I, i en la següent adreça d'Internet: http://sic.uji.es/serveis/rec-hum/seleccio/invest/
  
Onze. Norma final
  
Aquesta convocatòria, les seues bases i tots els actes administratius que se'n puguen derivar i de les actuacions de la comissió avaluadora, podran ser impugnats per les persones interessades en els casos i forma que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Així mateix, l'administració, si escau, podrà revisar les resolucions de la comissió avaluadora, d'acord amb l'esmentada norma.
  
Castelló de la Plana, 15 d'octubre del 2004.- El rector: Francisco Toledo Lobo.
  
ANNEX I
  
Instància
  
Dades personals
  
Primer cognom:
  
Segon cognom:
  
Nom:
  
Data de naixement:
  
DNI:
  
Telèfon:
  
Adreça i codi postal:
  
Localitat/comarca o província:
  
Codi:
  
SOL·LICITE l'admissió en el procés selectiu per a cobrir una plaça temporal d ..., convocat per Resolució de data ..., publicat en el Diari Oficial de la Generalitat Valenciana número ...
  
DECLARE que són certes les dades que s'hi consignen i que reunisc les condicions exigides per a l'ingrés en la funció pública i les especialment assenyalades en aquesta convocatòria.
  
La persona interessada,
  
Castelló de la Plana, d ... de 200 ...
  
RECTORAT DE LA UNIVERSITAT JAUME I
  
Les vostres dades personals quedaran incloses en el fitxer automatitzat de la Universitat Jaume I, que es compromet a no fer-ne un ús distint d'aquell per al qual han estat demanades, d'acord amb la Llei Orgànica 15/1999, de Protecció de les Dades. Podeu exercir, per escrit, els drets d'accés, rectificació, cancel·lació i, si escau, d'oposició, davant del Servei de Recursos Humans d'aquesta universitat.
  
ANNEX II
  
Barem
  
1. Expedient acadèmic: fins un màxim d'1 punt.
  
2. Investigació relacionada amb el projecte (publicacions, congressos, projectes d'investigació): fins un màxim d'1,5 punts.
  
3. Participació en els projectes referits en mèrits preferents: fins un màxim de 2 punts.
  
4. Experiència professional en tècniques analítiques: fins un màxim d'1,5 punts.
  
5. Coneixement dels idiomes referits en mèrits preferents: fins un màxim d'1 punt.
  
6. Coneixements d'informàtica: fins un màxim de 0,5 punts.
  
7. En el supòsit de realitzar entrevista: fins un màxim de 2,5 punts.
  
ANNEX III
  
Comissió avaluadora titular
  
President: vicerector d'Investigació i Postgrau, o persona en qui delegue.
  
Tres vocals en representació de la Universitat Jaume I.
  
Un representant del Comité d'Empresa, a proposta d'aquest òrgan.
  
Secretari: el cap del Servei de Recursos Humans o persona en qui delegue, que actuarà amb veu però sense vot.